IZVEDBENI SKLEP KOMISIJE (EU) 2022/1028

z dne 27. junija 2022

o spremembi Sklepa (EU) 2021/355 glede nekaterih naprav na Danskem, v Franciji in na Švedskem, ki so vključene na seznam naprav, zajetih v sistemu Unije za trgovanje z emisijami iz Direktive 2003/87/ES

(notificirano pod dokumentarno številko C(2022) 4289)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (1) ter zlasti člena 11 Direktive,

ob upoštevanju naslednjega:

(1) Potem ko so države članice predložile svoje nacionalne izvedbene ukrepe, je Komisija sprejela Sklep (EU) 2021/355 (2) o nacionalnih izvedbenih ukrepih za prehodno brezplačno dodeljevanje pravic do emisije toplogrednih plinov. V navedenem sklepu je zavrnjen vnos nekaterih naprav in njihovih ustreznih podatkov na sezname naprav, zajetih v Direktivi 2003/87/ES, s čimer se jih izključuje s področja uporabe sistema Unije za trgovanje z emisijami (EU ETS).

(2) Naprave, ki uporabljajo izključno biomaso, so bile izključene iz EU ETS v skladu z odstavkom 1 Priloge I k Direktivi 2003/87/ES. Navedena določba je bila v direktivo o EU ETS uvedena z Direktivo 2009/29/ES Evropskega parlamenta in Sveta (3) in je od začetka uporabe 1. januarja 2013 določila novo področje uporabe EU ETS. Zato je treba vnos naprav, ki uporabljajo izključno biomaso, zavrniti za vsa leta izhodiščnega obdobja, čeprav so bile vključene na seznam v skladu s členom 11(1) Direktive 2003/87/ES.

(3) Komisija je bila obveščena, da je Švedska v svoje nacionalne izvedbene ukrepe napačno vključila napravo SE-207651. Navedena naprava uporablja izključno biomaso in bi zato morala biti izključena s področja uporabe EU ETS.

(4) Danska je po poizvedbi Komisije potrdila, da naprave DK-65, DK-66 in DK-135 v izhodiščnem obdobju 2014–2018 niso imele emisij fosilnih goriv. Te naprave uporabljajo izključno biomaso in bi morale biti prav tako izključene s področja uporabe EU ETS.

(5) Zato je primerno zavrniti vnos naprav DK-65, DK-66, DK-135 in SE-207651 na sezname naprav, ki jih zajema Direktiva 2003/87/ES, za vsa leta izhodiščnega obdobja, čeprav so bile vključene na seznam v skladu s členom 11(1) Direktive 2003/87/ES.

(6) Francija je na zahtevo Komisije po pojasnilu Komisijo obvestila, da dve napravi, FR-206164 in FR-206032, proizvajata le polimere. Obe napravi imata ničelne neposredne emisije CO2, ker dovajata toploto, potrebno za proizvodnjo, iz druge naprave EU ETS. Sodišče je v sodbi v zadevi C-577/16 (4) razsodilo, da naprava za proizvodnjo polimerov, ki toploto, potrebno za to proizvodnjo, pridobiva od tretje naprave, ne spada v EU ETS, saj ne proizvaja neposrednih emisij CO2. Vnos navedenih naprav na sezname naprav, ki jih zajema Direktiva 2003/87/ES, bi bilo zato treba zavrniti.

(7) Sklep (EU) 2021/355 bi bilo zato treba ustrezno spremeniti –

SPREJELA NASLEDNJI SKLEP:

Člen 1 Sklep Komisije (EU) 2021/355 se spremeni: (1) V členu 1 se doda naslednji odstavek 6: „6. Vnos naprav, navedenih v Prilogi IV k temu sklepu, vključenih na seznamih naprav, zajetih v Direktivi 2003/87/ES, ter ustrezni podatki o brezplačni dodelitvi navedenim napravam, ki so bili Komisiji predloženi v skladu s členom 11(1) navedene direktive, se zavrnejo.“; (2) Priloga I se nadomesti z besedilom iz Priloge I k temu sklepu. (3) Besedilo iz Priloge II k temu sklepu se doda kot Priloga IV.

Člen 2 Ta sklep je naslovljen na države članice.

V Bruslju, 27. junija 2022 Za Komisijo Frans TIMMERMANS izvršni podpredsednik

(1) UL L 275, 25.10.2003, str. 32.

(2) Sklep Komisije (EU) 2021/355 z dne 25. februarja 2021 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES Evropskega parlamenta in Sveta (UL L 68, 26.2.2021, str. 221).

(3) Direktiva 2009/29/ES Evropskega parlamenta in Sveta z dne 23. aprila 2009 o spremembi Direktive 2003/87/ES z namenom izboljšanja in razširitve sistema Skupnosti za trgovanje s pravicami do emisije toplogrednih plinov (UL L 140, 5.6.2009, str. 63).

(4) Sodba Sodišča z dne 28. februarja 2018 v zadevi Trinseo Deutschland Anlagengesellschaft mbH/Zvezna republika Nemčija, C-577/16, ECLI:EU:C:2018:127.